Π.Α.Ο.Κ. (πετοσφαίριση ανδρών)

Ιστορία

Ο Π.Α.Ο.Κ. μετείχε σε 39 πρωταθλήματα Α', Α1 εθνικής κατηγορίας και Βόλεϊ Λιγκ από την καθιέρωσή της, την περίοδο 1968–69. Η καλύτερη θέση που είχε καταλάβει στην τελική κατάταξη ως το 2015 ήταν η 3η, το 2013. Κατέλαβε επίσης την τέταρτη θέση 8 φορές: 1986, 1999, 2000, 2004, 2005, 2006, 2007 και 2011. Το 2015 κατέκτησε το πρωτάθλημα Ελλάδας για πρώτη φορά στην ιστορία του, πραγματοποιώντας παράλληλα το πρώτο νταμπλ σε όλα τα ανδρικά αθλήματα του συλλόγου, επικρατώντας στους τελικούς του Ολυμπιακού με 3–0 στις νίκες.
Στο κύπελλο Ελλάδας η μεγαλύτερη διάκρισή του ήταν το 1983, όταν έφτασε μέχρι τον τελικό, όπου όμως ηττήθηκε με 3–1 σετ από τον πρωταθλητή τη χρονιά εκείνη Ολυμπιακό. Από την καθιέρωση των final 4 και final 8 (περίοδος 1997–98), έφτασε τέσσερις φορές ως τον ημιτελικό της διοργάνωσης (1999, 2003, 2004, 2011). Tην περίοδο 2014–2015, ο Π.Α.Ο.Κ. με το Γιάννη Καλμαζίδη προπονητή, κατάφερε να κατακτήσει το κύπελλο για πρώτη φορά στην ιστορία του, νικώντας τον Ολυμπιακό στον τελικό του Φάιναλ 4 της Σύρου με 3–1 σετ.
Την περίοδο 2015–16 κατάφερε για δεύτερη συνεχόμενη χρονιά να κατακτήσει το πρωτάθλημα επικρατώντας στους τελικούς του Φοίνικα Σύρου με 3–1 στις νίκες. Παράλληλα σημείωσε ρεκόρ, όντας η πρώτη ομάδα στην ιστορία του θεσμού που ανακηρύσσεται πρωταθλήτρια, ενώ έχει τερματίσει τέταρτη στην κανονική διάρκεια. Στο κύπελλο έφτασε μέχρι το Φάιναλ 4 της Γλυφάδας, ενώ στο Λιγκ Καπ ήταν Φιναλίστ.
Την περίοδο 2016–2017 ανακηρύχθηκε για τρίτη συνεχόμενη χρονιά πρωταθλητής, επικρατώντας στους τελικούς επί του Ολυμπιακού με 3–2 νίκες, έχοντας μειονέκτημα και σπάζοντας δύο φορές την αντίπαλη έδρα. Στο κύπελλο έφτασε μέχρι το Φάιναλ 4 της Θεσσαλονίκης, ενώ στο Λιγκ Καπ ήταν Φιναλίστ, για δεύτερη συνεχόμενη χρονιά.
Την περίοδο 2017–2018 έφτασε για τέταρτη συνεχόμενη χρονιά στους τελικούς του πρωταθλήματος, χάνοντας τον τίτλο από τον Ολυμπιακό με μειονέκτημα έδρας. Στο κύπελλο, κατάφερε να κατακτήσει τον τίτλο για δεύτερη φορά στην ιστορία του τμήματος, επικρατώντας του Ηρακλή Θεσσαλονίκης στον τελικό του Φάιναλ 4 της Ρόδου με 3–0 σετ.
Την περίοδο 2018–2019 έφτασε για πέμπτη συνεχόμενη χρονιά στον τελικό [[Πρωτάθλημα πετοσφαίρισης ανδρών Volley]. Στο κύπελλο, κατάφερε να κατακτήσει τον τίτλο για τρίτη φορά στην ιστορία του τμήματος και δεύτερη συνεχόμενη, επικρατώντας ξανά του Ηρακλή Θεσσαλονίκης στον τελικό του Φάιναλ 4 της Ιεράπετρας με 3–1 σετ.

Ευρωπαϊκή Πορεία

Ο Π.Α.Ο.Κ. έχει συμμετάσχει και στις τρεις μεγάλες διοργανώσεις του ευρωπαϊκού βόλεϊ. Στο CEV Τσάμπιονς Λιγκ αγωνίστηκε την περίοδο 2015–2016, στον τρίτο όμιλο. Στην πρώτη του συμμετοχή κατάφερε να σημειώσει την πρώτη νίκη στην ιστορία του, απέναντι στην βελγική Νόλικο Μαασέικ, επικρατώντας με 3–1 σετ στην Πυλαία.
Την περίοδο 2016–2017, ξεκίνησε από τον δεύτερο προκριματικό γύρο, αποκλείοντας την κροατική Μλάντοστ Καστέλα με δύο νίκες (2–3 στην Κροατία και 3–2 στη Θεσσαλονίκη). Στον τρίτο προκριματικό γύρο αποκλείστηκε από την πολωνική Σκρα Μπέλτσατοφ με δύο ήττες (0–3 στην Πυλαία και 3–1 στην Πολωνία).
Την περίοδο 2017–2018, αγωνίστηκε στον δεύτερο όμιλο σημειώνοντας δύο νίκες στο Παλατάκι, απέναντι στην τουρκική Χάλκμπανκ (3–1 σετ)και την φινλανδική Σασταμάλα (3–1 σετ).
Στο CEV Καπ έχει συμμετάσχει τρεις φορές: 2007, 2008 και 2014 έχοντας καταφέρει να φτάσει μέχρι την φάση των δεκαέξι (Top Teams Cup) και μέχρι την φάση των οκτώ της κανονικής διάρκειας το 2014. Το 2017 μετά τον αποκλεισμό από το CEV Τσάμπιονς Λιγκ, συμμετείχε στο CEV Καπ αποκλείοντας τη σέρβικη Νόβι Παζάρ στη φάση των "32", νικώντας στη Σερβία με 1–3 σετ και 3–2 στη Θεσσαλονίκη. Στη φάση των "16" αποκλείστηκε από την γαλλική Τουρ, η οποία κατέκτησε τελικά το τρόπαιο, με δύο ήττες (2–3 στη Θεσσαλονίκη και 3–1 στη Γαλλία).
Στο CEV Τσάλεντζ Καπ έχει συμμετάσχει τέσσερις φορές: 2001, 2004, 2005 και 2006, έχοντας καταφέρει να φτάσει μέχρι την φάση των δεκαέξι τρεις συνεχόμενες χρονιές, με αποκορύφωμα το 2006 όπου έχασε την πρόκριση για την φάση των οκτώ για έναν πόντο, απέναντι στην ιταλική Πάντοβα.